Predkladacia správa

Návrh nariadenia vlády Slovenskej republiky (ďalej len „nariadenie vlády“) o limitoch výdavkov na obstaranie osobných automobilov štátnymi rozpočtovými organizáciami a štátnymi príspevkovými organizáciami vypracovalo Ministerstvo financií SR v nadväznosti na zákon č. .../2014 o pohľadávkach štátu a o zmene a doplnení niektorých zákonov, ktorý článkom IX novelizuje zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Novou úpravou sa reguluje obstarávanie osobných automobilov, ktoré slúžia výlučne na prepravu osôb, štátnymi rozpočtovými organizáciami a štátnymi príspevkovými organizáciami.
 
Obsahom návrhu nariadenia vlády je ustanovenie limitov výdavkov na obstaranie osobných automobilov štátnymi rozpočtovými organizáciami a štátnymi príspevkovými organizáciami, ktoré sú určené výlučne na prepravu osôb. V rámci ustanovených limitov výdavkov sa ustanovuje okruh osôb, na ktorých prepravu sa obstaráva osobný automobil. 
 
Návrh nariadenia vlády nebude mať vplyv na rozpočet verejnej správy, podnikateľské prostredie, životné prostredie a informatizáciu spoločnosti a nebude mať ani sociálne vplyvy.
  
Návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právnymi aktmi Európskej únie.

Návrh nariadenia vlády bol predmetom medzirezortného pripomienkového konania a predkladá sa  bez rozporov.

Navrhovaná účinnosť nariadenia vlády SR je od 1. januára 2015 vzhľadom na to, že nariadenie vlády má nadobudnúť účinnosť rovnako ako novela zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, ktorá splnomocňuje na vydanie tohto nariadenia, t.j. 1. januára 2015.